Fatima Ezzehra (Ćatić)
<poem>
Najbolja kćerka izmeđ' sviju kćera,
Mirisni cv'jet s pejgamberove grane
Bijaše čista bez ikakve mane
K'o njena srca postojana vjera.

Između žena najvjernija žena,
Ponosna, čedna, k'o paoma mila -
Božanskom lavu je žarka ljubav njena
U boju zvijezda predvodnica bila.

I među majkam' nikad majke take
Nježne i dobre!... Kerbelske sokake
Svaku noć - vele - sad oblazi ona;

I kad kod groba Svete žrtve stane,
Nijemo plačuć, po humku mu pane,
A s njom plače c'jela vasiona.</poem>

Musa Ćazim Ćatić